khistorydata/jeongjo-sjw-relations huggingface dataset:
정조 7년
京畿監司李亨逵疏曰。伏以。禮成世室。聖孝冞光。號定元嗣。國本永固。宗社莫大之慶。實基於今日。臣民蹈忭。中外惟均。仍伏念。鄭妻出陸之命。此何擧也。顯戮未加。薄竄旋減。神人之憤。固無可言。而刑政之失。誠非小憂。擧國同情。滿朝齊聲。大臣三司。相繼力爭。臣則適忝藩臬。未能隨諸臣後。以伸沬血之請。忱誠轉激。憂憤交切。忽於日昨。島報州牒。次第踵至。而罪人已出海而移陸矣。臣職是外官。進不能叩閤爭難。聞固後時。退不能先事覆逆。驚惑惝怳。回旋不得。只知急於馳聞。未及細加斟量。不免以數行形止。蒼皇封發。及見喉院議啓。而大擧前失。罪固難逭。昏謬之責。無辭可解。而玩愒之目。實所自招。臣於是。惶愧震越。益不知所以措躬也。噫嘻。痛矣。鄭妻是何等劇逆。而移置渠之墓舍。偃便自在。殆同無故之人。墓舍無異居室。畿郊且近京城。雜人之往來。防守之解弛。其所隱憂深慮。非比尋常故。臣果嚴飭該牧。凡係防禁等節。使之不少弛心。另念擧行。而至於修啓之時。愚迷昏錯。未能措辭仰塵。臣罪至此。實合大何。院啓之來。固所甘心。臣何敢費辭覶縷。以增煩瀆之辜哉。玆敢略陳事實。露章自劾。伏乞聖明。特降誅罰。亟治臣罪。以爲爲人臣。而緩於懲討者之戒焉。臣無任惶恐隕越屛營祈懇之至。謹眛死以聞。答曰。省疏具悉。嚴加防守。在卿毫無可引之端。卿其勿辭行公。
정조 7년
大司成李文源疏曰。伏以。神天垂佑。邦慶荐疊。孝追英考而擧百世不祧之禮。號定元子而鞏萬年無疆之基。歲籥且新。縟儀載擧。八域含生。尤不勝懽忭之至。仍伏念。臣屛跡窮山。追訟舊諐。欲以爲桑楡之圖。間者累被除命。輒以在外蒙遞。追後承聞。冞增兢惶。月前賀班。始得趨參於舞蹈之列。而又未幾何。衛將除旨。忽下於峽廬歸伏之際。非但感激恩數。是誠臣筋力奔走。一半分報效之地故。卽日登途。粗伸叩謝之忱。數夜禁直。方切孔邇之幸矣。千萬不意。半日之間。秋曹銀臺。除書聯翩。師儒重任。又何爲而至哉。臣於是。愕爾失圖。心神飛越。實不知措躬之所也。嗚呼。臣之鈍根。自幼最甚。魚魯豕亥。殆不分曉。特以先臣遺孤。猥蒙收錄。年踰弱冠。已登蔭塗。抛却文字。遂成椎樸沒識之人。邂逅一第。已極僥濫。執冊登筵。萬不近似。以此實狀。仰暴於伊時晉對之初。伏惟聖明。尙或記有之矣。自此春坊玉署。一未嘗隨衆出脚。至於尋常章牘。不辨句讀。傳敎奉書。輒露醜拙。前後承宣之任。一向逡巡者。亦以是耳。今此皐比長席。文職也。妙選也。在臣身。不翅如越人之章甫。瞽者之丹靑。銓筆何爲而議擬。天點何爲而誤下也哉。嗚呼。以臣釁累之蹤。曲被洪造。拔之坑坎。置諸袵席。欲報之德。與天無極。靜言思惟。感淚無從。凡於國事。湯火惟甘。況且淸官華銜。常情所欲。而自顧空疎。末可堪承。寧受鈇鉞之誅。難變咫尺之守。上而孤負聖恩。下而忝墜家聲。俯仰慙恧。無地自容。乃於日前。猥違召命。罰止問備。適値淸齋。疏籲路阻。情窮勢蹙。益無所措。玆將未徹之章。仰瀆蓋高之聽。伏乞聖慈。察臣言之非出飾讓。亟命刋改。仍令選部。勿復照擬於如此。不敢當之職。以重名器。以安賤分。不勝至願。答曰。省疏具悉。卿其勿辭察職。
정조 7년
獻納金履鏞疏曰。伏以。天佑宗祊。吉慶川至。列聖朝寶鑑祗獻而先烈丕彰。先大王世室禮成而聖孝冞光。繼而元子定號。國本永固。此實我東方億萬年無疆之休也。歡忭之忱。中外惟均。仍竊伏念。臣於三司之任。有不敢冒應之狀。非但臣自量者審。卽亦通朝之所共知也。以言乎學術。則殆近不辨魚魯。挾冊而論思。初非可擬。以言乎言議。則自來無所見識。執簡而爭難。亦非可論。而加之疾病癃痼。未判人鬼者。積有年所。雖於趨走之未有所難强。前秋館銜。冒沒出肅者。臣非不知人器之不相稱也。亦非不知疾病之不可强也。惟是聖恩天大。一物不遺。收臣於散棄之中。置臣於近密之班。臣雖至頑。寧不知感。感泣一心。圖報無地。則一謝恩命。可以粗伸微忱矣。通籍十年。未登筵席。則一覲耿光。可以獲遂至願矣。豈嘗有一半分堪承之望而然也哉。惟幸我殿下。曲察臣癃痼。特許臣恩遞。臣益復感激洪造。庶幾自此。不復坐致誤恩。而歸伏楸鄕。歌詠聖澤矣。不自意。館職臺銜。除旨聯翩。一望之內。乍解旋叨。薇垣新命。又下於伏枕㱡㱡之際。臣於是。惝怳踧踖。罔知攸措。臣於見職。苟有可强之勢。當此合辭方張之時。豈敢不輿疾竭蹶。而顧臣素患風痺之症。越添於太室駿奔之餘。食飮全廢。浹月前却矣。再昨夜。天牌之臨。不敢偃便。擔舁隨納。重觸風寒。達曉喘促。寒熱交攻。遂至口禁而不能語。體痿而不能收。昏倒不省。轉側須人。雖欲蠢動。其勢末由。玆敢倩人構疏。疾聲呼籲。伏乞天地父母。俯垂諒察。亟遞臣新授職名。仍命選部。勿復檢擬於三司之職。以安私分。以重公器。千萬幸甚。臣於垂死之中。得伏聞禁府假都事梁埉。以鄭妻出陸候風事。馳啓到院云。噫嘻。此何事也。逆如鄭妻。凶如鄭妻者。未旋顯戮。假息近島。已是失刑之大者。而遽爾減等。視同編配。反增亂逆之氣。古今天下。寧有是耶。大臣爭之。三司繼發。則庶冀亟回聖心。收還成命矣。不惟不賜反汗。今乃不循大臣不有臺啓。有此無前之擧。以啓無窮之弊。臣竊不勝憂慨憤鬱之忱。玆敢附陳。伏願殿下。穆然深思。惕然改圖。亟允合辭之請。少洩神人之憤焉。臣治疏將上之際。繼伏見大臣箚批下者。有因其所到地設圍之敎。臣尤不勝訝惑之至。鄭妻之罪逆。豈可以私恩而容乎。豈可以設圍而止乎。自島量移。減等自如。則置陸設圍。法意苟且。豈意我聖上轉環之量。拘於私恩。乃有此苟且之擧乎。更加三思。快降兪音。是臣區區之望也。臣無任激切屛營祈懇之至。省疏具悉。悉諭諸批矣。
정조 7년
敦寧都正金勉柱疏曰。伏以。天佑宗祊。吉慶荐臻。上寶鑑於大廟。曠典克擧。躋英考於世室。聖考冞光。而元子定號。國本有係。我東方億萬年無疆之休。實基於此。凡在含生之倫。擧切蹈忭之忱。仍伏念。臣猥以無似。幸際盛會。爰自釋褐之初。偏蒙出常之恩。三載珥筆。寵眷無此。一朝超秩。榮顯太驟。職旣踰涯。災生過福。人言之來。理所必至。畢竟司直之論。果發於臣待罪灣府之日。而其所臚列。皆據實而非誣。闒茸無識。卽臣之本分也。官秩驟陞。亦臣之自誦也。以此爲言。謂之愛臣可也。臣固拜受之不暇。而至若禁直密附云云。言之者。雖容易。當之者。豈不痛冤乎。人臣之趨附權奸。已是極罪。而又加以密字之目。則其爲罪。尤當如何。臣之尺寸本末。聖明在上。庶幾俯燭。有罪無罪。臣何敢費辭自暴。而第臣於此。竊有所私自悼傷。直欲剖心而不可得者。臣不幸與國榮。戚屬不遠。而其暗地包藏之謀。滔天貫盈之惡。端倪閃忽。情狀巧密。而臣不能逆覩奸萌。引義痛絶。又不能覰破凶肚。聲罪致討。此莫非臣資性庸愚。全昧行己之方。見識昏鈍。尤乏察幾之明故也。至今追思。寢驚夢愕。而身名僇辱。終至狼狽。此臣所以寤寐隱痛。如不欲生也。自是以來。杜門屛跡。自甘廢棄。日夕訟愆。惟斧鉞是俟。乃於千萬夢想之外。敦府特除。忽下於臣。往省先楸之日。雙擎九頓。心神驚怳。誠莫知措躬之所也。臣受恩罔極。辜負至此。而惟殿下哀憐臣。曲庇臣。拔之坑坎之中。置之袵席之上。恩榮所被。枯荄復春。德意所及。朽骨再肉。闔門感泣。糜粉莫報。臣於今日。豈敢一毫逡巡。重速逋慢之誅哉。且念臣。逖違天陛。四年于玆。區區螻蟻之忱。尙有犬馬之戀。一瞻之願。豈有窮己。而罪累之蹤。旣難冒進。恩命之下。末由叩謝。跼高蹐厚。無面可顯。惟有生隕死結。不禁血淚之交逬而已。伏願聖明。俯察悲苦之情。特垂閔覆之仁。亟收臣新授職名。永刋仕籍。仍治臣貽累聖知。玷辱淸朝之罪。以謝人言。以安微分。千萬幸甚。省疏具悉。意在甄復。爾其勿辭察職。
정조 7년
執義徐有成疏曰。伏以。鄭妻出陸之擧。噫嘻。此何事也。惟其千罪萬惡。已悉於合辭中。今不暇一一臚列。而其爲王法之所難貸。天討之所必加則決矣。殿下特以懿親之故。不忍致辟。出置海嶼居然八年之久矣。輿情之憤鬱。何嘗食息暫忘。而秪冀天心飜寤。早晩伏法之有日矣。不意今者。出陸之命。遽下生出島中。移置近畿。聽者心寒。言之骨驚。直欲卽地無聞而不可得也。顧今天網大恢。隄防漸疎。甚至於負犯緊重之類。莫不混入於曠蕩之典。有識之隱憂。固已多矣。而猶不敢爲爭執之計者。誠以國有大慶。霈澤旁流。黽勉奉承。宣布德意。而若其根柢於諸逆。窩窟於群凶。罪關宗社。憤切神人者。亦可以一例量減。有若徒流雜犯。節次宥除者然哉。漢律雖寬。而蓋長之凶。猶得以誅。唐法縱弛。而太平之惡。未之或貸。今此鄭妻之元惡大憝。視此。尤不啻萬萬矣。殿下何爲而作此非常之擧也。海島假息。猶有一帶之限。畿甸移接。殆不百里而近。思之及此。尤豈不懍然哉。到此地頭。非但邦憲之稽加爲悶。抑亦禍機之潛長是懼。伏願聖明。惕然深慮。赫然改圖。亟寢成命。仍從三司之啓焉。臣於是。又有所駭惋者。方其假都事之下去也。不由王府。不資營關。其所憑據者。只是一紙密諭而已。惟彼守土之臣。略不疑慮。遽然承奉。使莫重罪人。穩渡海門。其平日之不善防閑。推此可知。此而仍置。後弊難言。臣謂當該府使。爲先削職。拿問定罪。斷不可已也。臣昨蒙恩除。遂値夜深。求對路阻。徑歸朝房。憂憤陪激。玆敢冒入文字。略陳愚悃。惟聖明垂察焉。省疏具悉。兩件事。竝不允。
정조 7년
應敎徐有成。校理洪仁浩。副校理尹㬦。修撰李度謙徐美修。副修撰金履正尹得孚等箚曰。伏以。臣等徹宵守閤。而未蒙方寸之許借。書進所懷。而秪承數字之例批。此固臣等忱誠淺薄。不能格天之罪。而殿下處分之只知有私恩。不恤其公法者。一至於此哉。噫嘻。鄭妻滔天之惡。固已貫盈難貰。臣等沬血之辭。亦旣罄竭無餘。而上下相持。徒歸玩愒之科。章疏迭進。久靳允兪之音。此已萬萬痛心。而卽伏聞畿伯狀啓之到院者。已至陸地出置之境。臣等聚首驚遑。尤不覺心膽之俱裂。噫。海島假息。尙恨天討之稽施。近畿移置。益切隱憂之難言。不審殿下。何爲而作此非常之擧也。到此地頭。當律之夬施。日急一日。此臣等所以腐心痛骨。疾聲齊籲。不得請則不敢止者也。至於當初密旨之不由王府。啓後來無窮之弊。昨日承宣處分時。强迫二字。爲聖人過中之敎。而臣等之猶未暇言者。誠以君讎國賊。憤切共戴。王法公議。義急必伸故也。玆敢不避煩瀆之嫌。申暴必討之義。伏願聖明。赫然奮發。廓揮乾斷。亟正王府。夬副輿情焉。取進止。答曰。省箚具悉。已諭於院啓之批矣。
정조 7년
癸卯正月初九日酉時。上御誠正閣。左承旨入侍時。左承旨金宇鎭。記事官趙衍德。記注官金健修金鳳顯。以次進伏訖。上曰。今日院啓。旣以。知道爲批。則承旨何爲更事煩請乎。宇鎭曰。逆如鄭妻而移處郊坰。揆以王章。失之太寬。參以輿情。不勝憤惋。臣等屢日守閤。畢竟承批。止於知道二字故。雖碎首天陛。期於允許者此也。上曰。啓辭以敢啓結辭故。書出知道。蓋知道者。知其事之所由也。不必更聒矣。宇鎭曰。然則臣等將依法擧行矣。上曰。傳旨書入後。當下敎矣。命書傳敎曰。近來綸音謄書之際。每致遲滯。雖以從便之意。使之活印。而外閣工匠輩。前後勞役不些。唱準以下員役匠手。自去秋京畿綸音完役日字。自本閣區別。別單書入。監印堂上沈有鎭。特賜熟馬一匹。上曰。今番以馬傳給事。分付。命退。承史以次退出。
정조 7년
行都承旨吳載純坐。左承旨金宇鎭坐。右承旨林錫喆坐。左副承旨沈有鎭除本司。右副承旨朴天行坐直。同副承旨李時秀坐直。注書趙衍德仕一員未差。假注書趙濟魯仕直。事變假注書李翼晉仕。
정조 7년
藥房都提調徐命善。提調李性源。副提調吳載純啓曰。昨日親享社壇。徹宵將事。侵曉還宮。伏未審夜間。聖體。若何。勞動之餘。不瑕有致損之節乎。臣等今日率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此。仰稟。答曰。知道。慈殿慈宮氣候一樣。不必入侍矣。
정조 7년
朴天行啓曰。明日大駕詣宗廟後。王大妃殿惠慶宮問安。何承旨進去乎。敢稟。傳曰。右承旨進去。
정조 7년
李時秀啓曰。禁衛營將官來言。本營軍兵。日次私習云矣。敢啓。傳曰。知道。
정조 7년
李時秀啓曰。御營廳將官來言。本營軍兵。日次私習云矣。敢啓。傳曰。知道。
정조 7년
吏曹口傳政事。尹範敍爲郭山郡守。
정조 7년
承旨前望單子入之。沈有鎭落點。
정조 7년
傳于朴天行曰。當該堂郞推考。
정조 7년
注書李祖承遷轉。代趙濟魯爲假注書。
정조 7년
朴天行啓曰。假注書趙濟魯。時無職名。令該曹。依例付軍職。冠帶常仕。何如。傳曰。允。
정조 7년
傳于朴天行曰。判尹入侍。
정조 7년
吏曹口傳政事。李夔爲兵曹參議。
정조 7년
傳于李時秀曰。騎馬一匹立之。
정조 7년
傳于李時秀曰。騎馬二匹立之。
정조 7년
備忘記。傳于朴天行曰。此綸音及下送錢文胡椒祗受印本綸音。今日內。遍頒諸邑。監營營上。尤甚之次稍實等邑。一依後錄頒給。仍令地方官。謄出各本。面面里里。星火宣布。使一夫一婦。咸須見知。俾民情。得以奠安。當於望間。分遣宣傳官。遍審列邑。竝以此意。申飭守宰。無或泛忽。內下錢及胡椒。分俵列邑。形止追後狀聞。賑資區劃。目下民情。有下詢事。卿則明日來待事下諭于京畿監司。宣傳官齎去綸音封。驛馬載持。椒錢。司僕馬載持以傳。
정조 7년
備忘記。傳于朴天行曰。此綸音及下送錢文胡椒。祗受印本綸音。遍頒諸邑。監營兵水營營上。尤甚之次稍實等邑。一依後錄頒給。仍令地方官。謄出各本。面面里里。星火宣布。使一夫一婦。咸須見知。俾民情。得以奠安。當於念間。分遣宣傳官。遍審列邑。竝以此意。申飭守宰。無或泛忽。內下錢及胡椒。分俵列邑。形止追後狀聞。賑資區劃。目下民情。亦須一一條列狀聞。不特賑恤之政。優數區劃。至於付還之民。尤當十分撫摩。今番列邑守宰。一毫怠忽。隨聞繩以重律。以懲他邑。卿若以前後飭敎。視以文具。苟不別樣惕念。致有從後現發。則罪豈止於罷削。另加淬勵事下諭于洪忠監司。
정조 7년
李時秀。以兵曹言啓曰。明日擧動時。本曹堂上侍衛。當爲備員。參議有闕之代。令該曹口傳差出。待下批牌招。以爲備員之地。何如。傳曰。允。
정조 7년
李時秀。以兵曹言啓曰。今正月十一日。武臣賓廳武經講書日次。而動駕相値。不得爲之之意。敢啓。傳曰。知道。
정조 7년
李時秀。以兵曹言啓曰。漢城府草記。今正月初一日。僧徒之犯禁出入。全未察飭。三門守門部將。令兵曹。嚴棍懲勵事。允下矣。依傳敎。當日入直崇禮門護軍咸宅熙。部將金鼎九。惠化門護軍田得起。部將張斗橋。昭義門部將鄭弘新金應洙。各決棍十度之意。敢啓。傳曰。知道。
정조 7년
朴天行。以訓鍊都監言啓曰。明日宗廟擧動時。禁御兩營入直軍赴陣。代以訓局各處入直軍。量宜替把事。命下矣。弘化門軍二十名。金虎門軍二十名除出。把摠權邁。哨官鄭勗世。旗牌官梅潤文率領。與銅龍門入直禁衛軍兵替代。依前分把。廣智營軍二十名。軍餉色軍十名。新營軍十名。下都監軍二十名除出。西營二十名。哨官吳道炡。集春營二十名。哨官白慶周。東營二十名。哨官金碩彬。各其率領待標信。替代入直。而還宮後。還爲替直之意。敢啓。傳曰。知道。
정조 7년
朴天行。以禁衛營言啓曰。今正月十一日擧動時。依傳敎。銅龍建陽貳極等三門宮墻頹圮處。把守軍及西營入直軍。以訓局各處入直中。量宜替把。竝與新營入直騎士。待標信出用。外營各處入直將官軍兵等。依例除標信出用。而還宮後。還爲替代入直之意。敢啓。傳曰。知道。
정조 7년
朴天行。以御營廳言啓曰。今正月十一日擧動時。依傳敎。東營集春營新入直鄕軍二哨及出番鄕軍三哨。各其將官。領赴于禁衛營都領陣。而東營集春營入直軍。及宮墻頹圮諸處把守軍。則以訓局各處入直軍替把。待標信出送。還宮後。各處入直將官軍兵。還爲入直之意。敢啓。傳曰。知道。
정조 7년
李時秀。以義禁府言啓曰。此時守令往來之弊。不可不念。況是宥旨前事。已就囚人。附過放送。未拿來人。特爲附過帶職。勿爲拿來。皆令今日內擧行事。命下矣。時囚罪人李應曄鄭宗柱等。竝卽附過放送。松禾縣監南寅老。黃磵縣監金斗應等。附過帶職。勿爲拿來。前中部都事柳東亨附過。勿爲拿來之意。敢啓。傳曰。知道。
정조 7년
李時秀。以義禁府言啓曰。此時郞官。不可徑遞。況今當朔。發賣期日不遠。竝今日內。附過放送。使之着意擧行。放送部官。先放送後。草記事。命下矣。時囚罪人金重行洪宣輔等。竝卽附過放送之意。敢啓。傳曰。知道。
정조 7년
李時秀。以刑曹言啓曰。因濟州牧定配罪人韓尙得到配啓本。島中罪人之名數甚多。移配他島事。命下矣。罪人韓尙得昨年十二月初五日疎決時。以未至配所抄入。雖已出陸。而依傳敎。移配他道事發關。分付于該道道臣之意。敢啓。傳曰。知道。
정조 7년
李時秀。以刑曹言啓曰。因靈巖郡定配罪人千萬伊到配啓本後。因他道此等罪名之擧蒙疏放。一體使之放送。則何以減等樣登聞乎。令該曹。相考草記。仍令放送事。命下矣。罪人千萬伊。以三陟府殺獄罪人。因判下。自本道減死發配於靈巖郡。而昨年十二月初五日疎決時。以未至配所。已爲減等行會矣。依傳敎。卽爲放送事發關。分付于該道道臣之意。敢啓。傳曰。知道。
정조 7년
朴天行。以刑曹言啓曰。因咸鏡道內定配罪人車允河等。到配啓本。皆是蒙放罪人。則此啓本。何以來到乎。令該曹。相考草記事。命下矣。會寧車允河。慶源金光壬。明川姜雄伊。利城金龍大白同。端川李如太等。昨年十二月二十一日。因咸鏡監司徐有寧啓本。竝已爲蒙放之意。敢啓。傳曰。知道。
정조 7년
李時秀。以刑曹言啓曰。因戶曹草記。博川民人李仁黃金九鍊等。昭義房折受田畓。詐稱民田。陳告軍門者。誠萬萬可駭。竝移送秋曹。照法重勘事。命下矣。謹按續大典雜令條有曰。中外遊手輩。以不當折受處。陳告各衙門者。杖一百徒三年。依此律罪人李仁黃。洪忠道懷仁縣。金九鍊懷德縣。竝定配所。各決杖一百後。卽爲押送之意。敢啓。傳曰。知道。
정조 7년
李時秀。以刑曹言啓曰。再昨日動駕時。西部居童蒙朴喜仁爲其父僞造御寶罪人聖樑。擊錚於衛外。所當捧供以入。而其父聖樑之僞造情節。極其狼藉。僞寶僞印。現捉其家。捕廳承款。不啻明白。及到本曹。敢爲推諉於不相干己身故之安命寬。而前後僞帖買取之。人皆曰買得於聖樑。證質丁寧。獄情無疑。完決訊推。今已四年。而昨年十一月。喜仁有所擊錚故。以此意覆啓勿施。頃於審理時。又爲反覆參究。終無一分可疑之端故。以加刑得情之意。亦已覆奏蒙允。則今有此更爲呼籲之擧者。萬萬猥越。原情內辭緣。勿施何如。傳曰。允。
정조 7년
李時秀。以刑曹言啓曰。卽伏見濟州牧使李文爀啓本。則罪人金國祥。以金光潤父葬。私掘未至棺罪。昨年十一月二十一日。徒三年。到配於大靜縣矣。此是赦前到配。又係徒年。則所當依他例請放。而今因金光潤山訟査啓。有該牧使緘辭。從重推考。令道臣嚴飭。更爲指一狀聞之命。則更査之前。有難遽然放送。姑待結末稟處。何如。傳曰。允。訟理自訟理。赦典自赦典。特爲放送事。分付。
정조 7년
以平安監司。大逆不道罪人勛。今旣承服。結案。令該府考律。發遣都事。眼同擧行事啓本。傳于朴天行曰。供辭猶不纖悉。除尋常。更加箇箇各別嚴刑。具格狀聞。此等罪人。何比三省。敬差官雖不下送。道伯旣是正卿。則承命擧行。無所不可。杖用推鞫杖。另加考察取服。共謀諸人。亦爲嚴問。本道。近果撤捕乎。必勿許久繹騷。亦勿放心事。令該府。今日內。祕關行會。
정조 7년
領議政徐命善箚曰。伏以。親祼太社。夙祈民功。鑾蹕穩旋。玉體彌康。區區下情。不勝歡忭之至。臣質本虛脆。病又纏綿。客冬以來。寧日無幾。而特緣公務牽縛。私懇煩猥。强策爲事。黽勉至此。昨曉駿奔之餘。重添寒感之症。歸卽肢體戰縮。神識昏瞀。宛轉床玆。達宵叫痛。藥院起居。旣不得進參。春秋召命。亦未免坐違。明日動駕。乃是新元展謁。而職在保護。末由陪從。偃便之罪。尤無所逃。仍念臣之備數中書。倏已七載。冒玷首席。又滿二朞。釋負一念。寤寐如丹。而竊惟人臣事君。蒙被不世之遇。則反躬循省。雖知不稱。猶且殫竭智慮。拚棄死生。以自效其涓埃之報者。固分義之所當然。況臣之偏荷眷庇。曠絶今古。天地之造。父母之慈。有欲悉數。感淚先零。行止久速。惟當一聽於閔覆之仁。而才器之不堪。筋力之不逮。有不暇恤。是以罪積僨誤。而敢恃包容。疾多瘝曠。而尙冀憐恕。甚至人言之迭加。都付官師之相規。初不敢爲引義之計。而一日二日。年愈衰而精愈消。則譬如駑馬悴盡。無望驅使。但有閒田豐草。或可以少息餘齒。與夫因仍盤礴。秪益毁劃之辜。曷若披瀝控籲。以卒生成之澤乎。臣今舊疴未瘳。新恙又兆。其稍費調治。得免於委頓者。在此。其一任觸傷。復帖於危亡者。亦在此。以聖上曲保之德意。俯察其難强之實情。則體諒之恩。當不待臣辭之畢。玆將疾痛之呼。仰瀆崇嚴之聽。伏乞聖明。終始哀矜。特解臣本兼諸任。俾得優遊西樞。以延殘喘。千萬懇禱。取進止。答曰。省箚具悉卿懇。卿所陳肝膈之言。反覆切至。苟是可從之請。予豈不欲體認而曲諒。然卿之一身。非卿之有也。卿其試思之。以今日國事朝象爲如何也。予方獨勞於上。決非卿引疾求閒之時。況卿以元輔。與共休戚。藉令卿積瘁之餘。些有愼度。想賴神相。不日勿藥。何可因此決退。至如未簉候班。尤不當過加引讓。卿須安心勿辭。益加愼攝。俟少間視事。仍傳曰。此批答。遣史官傳諭于領議政。仍遣御醫看病。
정조 7년
司諫金翊休疏曰。伏以。臣之情勢。旣無冒進之路。自犯違傲。恭俟譴罰。迺者聖度天大。例勘猶靳。只推有命。惶隕之極。靡所容措。臣雖無似。顧其職則臺閣。不敢放倒處義。冒沒進身。臣罪至此。益無所逃。玆不得不短章自列。仰瀆崇聽。伏乞聖慈。亟削臣職。仍治臣罪。以肅朝綱。千萬幸甚。抑臣於目下事。竊不勝驚愕憂憤之至。求對無路。敢此附陳焉。臣於前冬待罪納言時。猥陳一疏。請寢鄭妻出陸之命。而尙幸喉院之繳納。每痛王章之未伸。今此都事之馳啓。忽有候風出陸之擧。噫嘻。此何事也。亂賊之窩窟鄭妻也。凶逆之根柢鄭妻也。三司請討。尙未蒙允。神人之憤。無以快洩。此固臣等誠未格天之罪。而竊庶冀大聖人處分。割恩正法。以討元惡大憝之罪矣。今者此擧。豈非萬萬過中乎。假息海島。已是失刑。移置陸地。尤切輿憤。寧援龍妻之例。莫施蓋長之誅。王法不可終屈。國賊不可久貸。伏願聖明。特寢鄭妻出陸之命。召還候風之都事。快允三司之請焉。臣無任屛營祈懇之至。謹昧死以聞。答曰。省疏具悉。悉諭諸批矣。
정조 7년
癸卯正月初十日辰時。上御誠正閣。翰林召試入侍時。行都承旨吳載純。同副承旨李時秀。記事官趙衍德。事變假注書李翼晉。記注官金健修金鳳顯。以次進伏訖。引儀唱行禮。試官右議政金熤。漢城判尹鄭昌聖。行副司直鄭民始。刑曹判書嚴璹。仁陵君李在協。副校理李太亨。修撰李度謙。入就拜位。行禮訖。以次進前。熤曰。徹宵勞動之餘。聖體。若何。上曰。一樣矣。命懸題待賢門銘。限午時。仍命頒紙陪入。書吏。勿禁各坐製進。可也。上曰。翰圈人不多。雖盡抄何妨。古則翰林只考講而前例爲之矣。熤曰。命題誠好矣。上曰。文易。題亦易。午前足可製矣。熤曰。然矣。上命書傳敎曰。明日日勢。必致晩暮。儲慶宮展拜。更待下敎擧行。毓祥宮展拜回路。義烈宮展拜。該房知悉。時秀曰。明日出宮門路。何以爲之乎。上曰。明日出宮門路。以協陽門爲之。出榻敎上曰。槐院揀擇坐起。何不爲之乎。載純曰。向日出令。適會大臣胥命。未及爲之矣。上曰。試所承旨外。少退。上命試官科次入侍。衍德承命出傳。熤等進前伏。命考試券。太亨進讀。上曰。向日召試所製。勝於此矣。民始曰。然矣。熤曰。實才故。促刻能製進矣。至三天試券。命批一句。上曰。初欲盡數抄之。而四天作。終不堪被選矣。熤曰。然矣。命書等第。三下一李祖承。三下二李崑秀。三下三尹行任。坼封訖。上曰。圈點始於何年乎。璹曰。始於癸亥矣。命書傳敎曰。翰林被抄人。令該曹口傳付職。載純曰。新除授翰林。待下批牌招。何如。上曰。依爲之。出擧條熤曰。內帑財出給之命。臣實欽仰矣。自上。每有如此之惠。民當不怕飢歲矣。領相引疾陳箚。積勞之餘。無怪成病。而調理間。曠務可悶矣。上曰。果可悶矣。熤曰。若干日養閑則無怪矣。上命退。諸臣以次退出。
정조 7년
癸卯正月初十日未時。上御誠正閣。判尹入侍時。漢城判尹鄭昌聖。右承旨林錫喆。記事官趙衍德。記注官金健修金鳳顯。以次進伏訖。上曰。今朔發賣抄戶。或有加付之數耶。昌聖曰。外有合巡之說故。願付者居多。雖只憑庚子籍許付加抄。亦不下二千餘戶矣。上曰。穀簿。當以幾巡磨鍊乎。昌聖曰。抄戶比前夥多故。穀數見減。其所磨鍊。似不過五六等矣。上曰。畢給後。當有論功行賞。何部爲居首乎。昌聖曰。西南部爲最矣。上曰。今番部官。若善爲擧行。則不待守令講。可知其爲政之如何。卿其出去。招致五部官員。更加申飭。可也。昌聖曰。發賣時各部所入紙地筆墨。在前則任掌輩。藉此收斂於每戶故。今番各別嚴禁。而其他出處員役輩。白地自備。事甚矜惻。論報備局。初次則已自賑廳量給其價。此後連次發賣時。實難責辦賑廳。或有某條變通之道。而惠堂以無前例持難。若於發賣受價中。斟酌計除。以給則似好矣。上曰。依爲之。如是之後。雖一葉錢。收斂民間。則部官被勘。斷不饒貸。渠輩亦何辭也。以此各別嚴飭。可也。出擧條命退。諸臣以次退出。
정조 7년
行都承旨吳載純坐。左承旨金宇鎭坐。右承旨林錫喆坐。左副承旨朴天行坐直。右副承旨李時秀坐。同副承旨柳誼坐直。注書趙衍德仕一員未差。假注書趙濟魯仕直。事變假注書李翼晉仕。
정조 7년
大駕。詣宗廟。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。仍詣永禧殿。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。仍詣毓祥宮。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。仍詣義烈宮。入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。仍詣景慕宮入齋室後。奎章閣政院玉堂藥房口傳問安。答曰。知道。展拜罷後。奎章閣政院玉堂藥房口傳問安。答曰。知道。還宮後。奎章閣政院玉堂藥房口傳問安。答曰。知道。
정조 7년
傳于朴天行曰。侍衛軍兵毛具。
정조 7년
承旨前望單子入之。柳誼落點。
정조 7년
兵曹參議前望單子入之。沈有鎭落點。
정조 7년
吏曹口傳政事。吳載純爲宗廟提調。
정조 7년
兵曹口傳政事。副司直趙時俊。
정조 7년
癸卯正月十一日卯時。上詣宗廟永禧殿毓祥宮延祜宮義烈宮景慕宮擧動入侍時。行都承旨吳載純。左承旨金宇鎭。右承旨林錫喆。左副承旨沈有鎭。右副承旨朴天行。同副承旨李時秀。記事官趙衍德。假注書趙濟魯。記注官金鳳顯。記事官李祖承。以次隨駕。上具翼善冠衮龍袍。乘輿出協陽門。通禮跪請降輿乘輦。上乘輦。命書駕前下敎曰。左副承旨許遞。前望單子入之。賤臣承命出持入。命書駕前下敎曰。同副承旨柳誼牌招。先隨駕。後謝恩。又命書駕前下敎曰。兵曹參議前望單子入之。駕由敦化門。詣宗廟大門外。通禮跪請降輦乘輿。上乘輿。詣降輿所。通禮跪請降輿。上降輿。入齋室少頃。上具冕服。出齋室。由東神門。就板位西向立。引儀唱四拜禮。上行拜禮。仍詣殿內奉審。上曰。本署都提調戶禮堂上入侍事。分付。賤臣承命出。與判府事李徽之。戶曹判書李性源。禮曹判書鄭尙淳。偕入進前。命書傳敎曰。冊寶奉審時。當爲進參。宗廟提調趙時俊。本職許遞。令該曹口傳付軍職。使之入參。又命書榻敎曰。宗廟提調趙時俊許遞。口傳差出奉審訖。復詣第十室。奉審英宗大王四十八年十一月十八日。上明聖王后之寶。金寶龜鈕紅綬寶裹多紅雲紋緞襦袱一。紫的緞纓子二鍍金寶筒一。內塗多紅雲紋緞筒裹多紅雲紋緞襦袱一。紫的緞纓子二紫黍皮寶盝一。內塗多紅雲紋緞粧用三甫各鎖匙具外裹多紅方絲紬三。幅裌袱一。奉審訖。上仍詣永寧殿。就板位西向立。引儀唱四拜禮。上行拜禮。仍詣殿內奉審訖。復詣第八室。奉審孝婦粹嬪銀圖書寶一。印裹多紅雲紋大緞襦內袱一。紫的綃纓子具印綬。多紅紬絲多繪黑漆樻。內塗粉紅綾。粧用鍍金豆錫。釵釘鍍金豆錫樻外裹紅紬單袱一。紫的綃纓子具奉審訖。命改外裹紫的紬四幅單袱一加裹。紫的紬纓子二。金牋紙四加結改封還安訖。上出廟門。步詣齋室少頃。上改具翼善冠衮龍袍。出齋室。通禮跪請乘輿。上乘輿。敎曰。廟內頹圮處。尙多未修。今月內。可以修改耶。性源曰。今則尙未解凍。今月內。難以盡改矣。命書傳敎曰。廟內階砌及墻垣役處。未修改處。今月內修改。公廨頹圮處。亦令一體修改。告由祭擇日爲之事。分付。駕出廟大門外。通禮跪請降輿乘輦。上乘輦。仍詣永禧殿大門外。通禮跪請降輦乘輿。上乘輿。詣降輿所。通禮跪請降輿。上降輿。入齋室少頃。上具冕服。出齋室。由東神門。就板位西向立。引儀唱四拜禮。上行拜禮。仍詣殿內奉審訖。還詣齋室少頃。上改具翼善冠衮龍袍。出齋室。通禮跪請乘輿。上乘輿。出殿大門外。通禮跪請降輿乘輦。上乘輦。仍詣毓祥宮大門外。通禮跪請降輦乘輿。上乘輿。詣降輿所。通禮跪請降輿。上降輿入齋室少頃。上具冕服。出齋室就板位。引儀唱再拜禮。上行拜禮。仍詣宮內奉審訖。仍詣延祜宮就板位。引儀唱再拜禮。上行拜禮。仍詣宮內奉審訖。還詣齋室少頃。上改具翼善冠衮龍袍。出齋室。通禮跪請乘輿。上乘輿。出宮大門外。通禮跪請降輿乘輦。上乘輦。仍詣義烈宮大門外。通禮跪請降輦乘輿。上乘輿。詣降輿所。通禮跪請降輿。上降輿。入齋室少頃。上具冕服。出齋室。就板位。引儀唱再拜禮。上行拜禮。仍詣宮內奉審訖。還入齋室少頃。上改具翼善冠衮龍袍。出齋室。通禮跪請乘輿。上乘輿。出宮大門外。通禮跪請降輿乘輦。上乘輦。仍詣景慕宮大門外。通禮跪請降輦乘輿。上乘輿。詣降輿所。通禮跪請降輿。上降輿入齋室少頃。上具冕服。出齋室。就板位。引儀唱再拜禮。上行拜禮。仍詣宮內奉審訖。還詣齋室少頃。上改具翼善冠衮龍袍。出齋室。通禮跪請乘輿。上乘輿。出宮大門外。通禮跪請降輿乘輦。上乘輦。還詣敦化門外。命宣傳官解嚴。各軍門詣協陽門。通禮跪請降輦乘輿。上乘輿。入大內。諸臣以次退出。
정조 7년
行都承旨吳載純坐。左承旨沈豐之坐。右承旨林錫喆坐直。左副承旨朴天行坐。右副承旨李時秀坐。同副承旨柳誼坐直。注書趙衍德仕一員未差。假注書趙濟魯仕直。事變假注書李翼晉仕。
정조 7년
傳于吳載純曰。右承旨入侍。
정조 7년
傳于林錫喆曰。左副承旨入侍。
정조 7년
傳于柳誼曰。左副承旨馳詣儲慶宮。奉審以來。
정조 7년
傳于柳誼曰。承旨前望單子入之。沈豐之落點。
정조 7년
傳于柳誼曰。新除授承旨。牌招察任。
정조 7년
以掌令李宗燮李延伋。持平韓晩裕尹致性。正言魚錫齡李亮載牌不進罷職傳旨。傳于柳誼曰。只推。
정조 7년
傳于柳誼曰。石城以尤甚邑設賑之處。不可一刻曠官。其代。卽令該曹口傳拔例擇差。待下批。當日辭朝。
정조 7년
傳于柳誼曰。政官牌招開政。
정조 7년
吏曹參判前望單子入之。金履素落點。
정조 7년
傳于柳誼曰。吏曹參判批下。卽爲牌招開政。
정조 7년
柳誼啓曰。吏曹參判金履素。再牌不進。推考傳旨。今方捧入。而開政命下之後。如是違牌。不卽擧行。事甚未安。所當更請牌招。而係是一日三牌。何以爲之。敢稟。傳曰。更卽牌招。
정조 7년
傳于柳誼曰。召對爲之。
정조 7년
林錫喆啓曰。同副承旨柳誼。纔已入侍。臣吏兵批兼進之意。敢啓。傳曰。知道。
정조 7년
有政。吏批。行判書金鍾秀在外未肅拜。參判金履素進。參議兪彦鏶在外未肅拜。右承旨林錫喆進。啓曰。行判書金鍾秀在外未肅拜。參議兪彦鏶在外未肅拜。小臣獨政未安。何以爲之。敢稟。傳曰。仍爲之。李崇祜爲大司憲。鄭在信爲校理。沈念祖爲禮曹參判。尹塾爲同義禁。鄭好仁爲軍器提調。權中憲爲典籍。尹可基爲司饔奉事。李昌會爲石城縣監。軍器參奉單崔泰起。故兵使沈榗贈兵判例兼。故同知柳就章贈兵判例兼。以上贈職事。承傳。
정조 7년
兵批。判書鄭好仁進。參判鄭昌順病。參議沈有鎭病。參知李夔入直進。右承旨林錫喆進。金用謙爲同知。尹履相爲曹司五衛將。尹長烈尹㬦爲文兼。洪龍健爲訓鍊主簿。副司直韓光會李在學金履禧李昌漢。副司果李彦祜洪秉益。副司正趙濟魯。
정조 7년
吳載純。以吏曹言啓曰。本曹假郞廳金就行。身病猝重。勢難入直。今姑改差。以成均館直講吳錫齡差下。使之察任之意。敢啓。傳曰。知道。
정조 7년
林錫喆。以禮曹言啓曰。今正月十一日。宗廟擧動時。廟內有頉各處。奉審後。修改事。命下矣。臣尙淳。本署都提調臣李徽之。提調臣吳載純。戶曹判書臣李性源。工曹判書臣徐有慶。進詣詳細奉審。則宗廟北階二處內。一處四間。一處二間。西邊內墻五間。永寧殿西邊內墻二處內。一處四間。一處五間。南邊三間。東門西南角朴工上龍頭如夫瓦頹落。典祀廳東邊短墻及階砌五間。御齋室西北邊內墻三間。宗廟永寧殿典祀廳。雨漏腐傷。香大廳短墻及諸執事房。樂工廳。樂器庫。雨漏頹圮。祭井短墻外。望瘞坎短墻頹圮。外墻西邊頹圮。合十三處。八十二間。東邊頹圮。合十處四十六間矣。依啓下。吉日。今正月二十五日。始役修改之意。敢啓。傳曰。知道。曾有受敎。而稍久易致解弛。今番另飭該監。各別堅緻修葺。監役官姓名錄置等事。亦依前下敎施行事。知委本署。
정조 7년
柳誼。以備邊司言啓曰。會寧開市。旣已完畢。令槐院。撰出回咨。別定禁軍。騎撥下送于灣府。使之傳給鳳城將處。以爲轉送北京之地。何如。傳曰。允。
정조 7년
柳誼。以兵曹言啓曰。依下敎。行首敎鍊官千德壽。巡令手鄭雲大。竝移送訓鍊都監。巡令手次知敎鍊官車景一。自臣曹決棍十度後汰去。巡令手牌頭李秀英除案。而今朝査實次。捉來之時。結縛之事。全未覺得。不能預先申飭。致此縛來之境。莫非臣昏謬之致。惶恐待罪之意。敢啓。傳曰。知道。由於校卒輩。始欲生梗。末乃作挐之致。此弊非今斯今。卿則新叨之故。無怪其未及知之。勿待罪。
정조 7년
柳誼。以兵曹言啓曰。本曹敎鍊官禁軍窠千德壽。行伍窠車景一汰去代。依節目。能麽兒禁軍及行伍中取才塡差。行首敎鍊官文載奎汰去代。亦以曾經將校中可合人。另擇塡差之意。敢啓。傳曰。飭已行矣。況今霈澤傍流。渠輩亦人也。宜令均霑一視之恩。汰去分揀。軍卒則該軍卒外。頭目軍士罪名。亦爲蕩滌。
정조 7년
柳誼。以訓鍊都監言啓曰。依下敎。龍虎營行首敎鍊官文載奎。決棍十度。入直敎鍊官千德壽。決棍十五度放送。軍士鄭運大決棍二十度後。科治次。移送秋曹之意。敢啓。傳曰。知道。將校及牌頭軍汰去除案。纔已分揀。該軍卒。令兵曹過十日後。加棍充軍。大抵衣紅衣之人。各營無難結縛。後弊將至何境。雖曰脫衣結縛。守僕事體。反有重於掖隷。苟有罪也。草記後。移法司重治。何所不可。決棍之類。用於守僕。又是法外之事。所謂欽恤典。則龍虎營毁之乎。
정조 7년
柳誼。以兵曹言啓曰。巡將之輪直望前望後。自有當次。當其次則不敢出入。以待落點就直。事理當然。而今日二所巡將李英載受點之後。門限已迫。終不入來。招問該廳書員。則所告內。遍訪城內。不知去處云。巡將受牌。何等重大。而任意出入。以至付標之境。事之無嚴。莫此爲甚。不可不從重科罪。巡將李英載拿問定罪。何如。傳曰。不足責。分揀。
정조 7년
柳誼。以兵曹言啓曰。依下敎。武藝出身及武藝別監內吹兼內吹等處。療飢之意。敢啓。傳曰。知道。
정조 7년
柳誼。以訓鍊都監言啓曰。依下敎。挾輦軍別技軍兼內吹等處。療飢之意。敢啓。傳曰。知道。
정조 7년
柳誼。以禁衛營言啓曰。依下敎。本營槍劍軍等處。療飢之意。敢啓。傳曰。知道。
정조 7년
柳誼。以御營廳言啓曰。依下敎。本廳兼內吹等處。療飢之意。敢啓。傳曰。知道。
정조 7년
李時秀。以刑曹言啓曰。因義州居車召史擊錚啓目。此等罪名。擧皆蒙宥。其矣夫金銀澄耳。亦未沾一視之澤云者。事甚訝惑。疏放傳敎中。仔細考閱草記事。命下矣。昨冬平安道審理罪人五名內。李得表因判付特放。其餘四名。竝減死定配。而李如太白同。校奴致玄等。因各該配所道啓本。次第蒙放。今此金銀澄則到配啓本。初不上來。未得入於蒙放之中。而今觀其原情。則自本道定配於慶尙道宜寧縣。而以其災邑。不受還送云。到配啓本之不爲上來。似由於此矣。敢啓。傳曰。爲慮此等之弊。發配道之未受考還狀者。特竝列錄於放未放啓本。則有此見傳。極甚疎忽。該道道臣推考。金銀澄卽爲放送。
정조 7년
李時秀。以刑曹言啓曰。昨日動駕時。京畿高陽居金再鳳。擊錚於衛外所。當捧供以入。而取考其原情。則渠以良賤辨別事。昨年十一月擊錚。自本道行査後。奴婢則決給於李哥。再鳳則依法嚴勘。以懲背主惡習之意。論列啓聞。則判付內。係是赦前事。定配分揀。自本營。參酌懲治。放送爲敎矣。纔過一望。又此擊錚。而其所爲說。變幻來歷。與前日原情及畿營訟辨之語。一切相反。此不過愚氓。只聽奸細之指嗾。欲爲謀避上典。屢變其說之狀。明若觀火。更請行査。事體屑越。原情內辭緣勿施。自臣曹考律嚴勘。何如。傳曰。更査何妨。直令道臣査處。
정조 7년
柳誼。以刑曹言啓曰。昨日動駕時。黃海道安岳居幼學吳命協擊錚於衛外所。當捧供以入。而取考其原情。則其父震泰。去甲午年入參通淸鄕錄。而其時同參者。殆至數百餘人。其例納禮錢。爲一萬二千餘金。而丙申年鄕所輩。訐訴守令。旋卽罷錄。仍作欛柄。年年收錢。將至破家之境故。其父震泰。挺身呼訴。終未還錄。飮恨而死。乞令究覈眞僞。卽爲疏通云矣。上言事體。何等嚴重。而乃以此至微瑣。至猥屑之事。肆然擊錚。放恣無嚴。莫此爲甚。原情勿施。自臣曹。考律嚴勘。何如。傳曰。允。當此曠蕩之時。不必勘罪。參酌放送。
정조 7년
柳誼。以刑曹言啓曰。昨日動駕時。全羅道長興居良人趙仁重。擊錚於衛外所。當捧供以入。而取考其原情。則長興平日山日來德德良四島。卽䄙嬪房折受之地。宮監徵稅一百三結故。島民不勝支保之際。丙申年移屬戶曹以一百四十一結五十六負五束。定稅租三百四十石故。丙申條。直納本官。不給導掌。則戊戌年朴李兩人。假稱內司導掌。督徵三百餘結。而捧米一千五百石內。一百五十六石。納于本官。其餘則導掌都呑。每結五斗式定給本官。該色締結四五島民。各賂千金。居間舞詐。收稅陳田。捧米災畓。將至漂泊之境。重繩導掌。使本官上納云。而此事。昨冬因導掌朴文緯。呈訴前判書臣具善復。査實其眞僞。則來呈備局之人。旣非島民。乃是牟利奸細之輩。而符同島民朴亮漢及長興居高在明等。非理誣呈之狀。箇箇自服故。亮漢等。分輕重勘律。在明則逃還本土。依律勘處之意。纔已發關該道矣。今此趙仁重。不有處決。列錄在鄕之朴以根等四人。敢以四件外。非理之事。肆然擊錚者。萬萬猥越。原情勿施。自臣曹。考律嚴勘。何如。傳曰。允。
정조 7년
柳誼。以刑曹言啓曰。昨日動駕時。平安道平壤居良人鄭德仁。擊錚於衛外。而初無原情現納故。査問其委折。則渠以冶匠。貧不能聊生。流離上京。而今無資賴之道。乞蒙支保之澤云矣。西陬遐氓。雖甚愚蠢。旣非四件。而乃敢以資賴支保等說。有此猥越擊錚之擧。非但民習之萬萬無嚴。後弊所關。不可不嚴懲。自臣曹。考律嚴勘。何如。傳曰。何足責。分揀放送。
정조 7년
以領議政初度呈辭。傳于柳誼曰。承旨敦諭。日前箚批。悉諭予之至意。庶冀卿之克體。續見醫官書啓。聞卿積悴所祟。致添感冒。企待之餘。深庸悶慮。而意謂神明所扶。遄復天和。今玆長單。何爲而至也。始不覺其愕眙。繼之以慨然。噫。顧今國事朝象。無一可恃。饑饉荐臻。民生無接濟之策。亂逆層出。人心無底定之望。予方宵衣旰食。不遑寧處。所倚以爲國者。惟輔弼耳。予捨卿何以哉。況卿體國元輔也。有同休之義。無可退之端。以平日忠勤之誠念。今時擔負之重。卿亦豈忍遽捨予哉。榮衛少損而有妨節攝。則安意調理。有何不可。而何至作此尋單之擧乎。卿雖百單。予豈一兪。亟回巽讓之意。毋孤勤懇之諭。
정조 7년
傳于柳誼曰。領議政敦諭。左副承旨進去。
정조 7년
刑曹啓目。擊錚人韓錫敏原情云云。依先朝受敎。爲先放送。所供如此。上裁。何如。啓。故相己丑筵奏。不但尙今記憶。且其本事顚末。亦已稔聞兺除良。先朝下敎。又如是其丁寧敎是如乎。每於臺望。一欲點下。未知存沒。迄不果焉。日前大臣所云云。豈有他意也。此大臣。於此義理。誠有異於人之情私乙仍于。持議自爾嚴峻。世孰不諒其心。而憫其志也。至於申暴一款。到今別無加施之事。一依己丑擧條批旨。自韓宗纘。無礙調用之意。更良另飭銓曹爲旀。韓錫敏處。亦以判付內辭意。曉諭放送爲旀。朝家之意。以爲向日銓官之仍以決遞者。終不免太過。大臣之於銓官。或替治曹吏。或面斥公座。自是相規之美風兺除良。又聞判尹言此。不過與他大臣酬酢時。說話是如爲是有則。銓官之遽然深引。致此葛藤。不可無責飭。當該銓官推考。
정조 7년
又啓目。罪人奴厚三。依先朝受敎。爲先放送是白在果。所供如此。上裁。何如。啓。以修之偗之蒙放之後。修之子能一耳。亦未蒙一視之澤。事涉斑駁乙仍于。日前取考文書。有所傳敎。而傳敎傳書之際。未免見漏云。放送事。分付。
정조 7년
又啓目。擊錚罪人沈召史原情云云。依先朝受敎。爲先放送是白在果。所供如此。上裁。何如。啓。此獄事。曾有說難者。令道臣親執詳査。出意見。論理狀聞後。稟處。
정조 7년
又啓目。擊錚罪人李福先原情云云。依先朝受敎。爲先放送是白在果。所供如此。上裁。何如。啓。參以强弱之勢。且考營題之語。可知其冤枉。分付道臣。從公決折後。使之狀聞。
정조 7년
兵曹判書鄭好仁疏曰。伏以。三陽開泰。百祿滋至。夙將祈穀之事。克伸展拜之禮。回鑾萬安。歡忭惟均。仍伏念。臣之溺職而犯科。凡幾遭矣。聖上之垂恕而覆庇。亦已極矣。從古人臣。受知聖明。厚被渥恩者何限。而豈有若賤臣之如是無似。而受恩之如是偏摯也。從古人君。恢弘大度。曲施涵貸者何限。而豈有若今日之若是屢貰。而眷念之若是偏隆也。臣雖愚迷譾劣。百不猶人。而所存者。一分秉彝之性也。雖使卽日糜粉。報答萬一。亦所不辭。而其奈至鹵至下之賤品。踐歷則踰涯。而辜負則益甚。至若月前削職之命。在臣。以罪而爲榮也。噫。看守鞫囚。至嚴且重。董飭府內。其責有在。迺者槀索自斃之變。適在金吾待罪之日。聞之驚懍。思之痛惋。不能檢察之罪。合被重律。而始以置對之命。竟止薄勘。逬出圓扉。瞻天感祝。退伏屢日。悚蹙無地。匪意夏官除旨。遽下夢寐之外。繼承鄭重恩敎。旋降甄敍之典。以首九頓。有涕雙隕。臣是何人。乃得此於天地父母也。以義分則卽當竭蹶。以情悰則尙切愧恧。進退罔措。荐犯違逋。適値動駕隔日。而節目擧行。一時爲急。他不暇顧。黽勉暫膺。陪扈之班。連日進參。第臣罪犯則自如也。惶懼則轉甚也。今若夤緣一出。又復蹲冒不去。此豈私心之所敢安。而況臣見帶之職。卽臣僨誤之地。向來儒臣之筵斥。非比官師之相規。今雖時月之稍久。便是鐵限之在前。乃反諉以宿趼。恬然抗顔。其於四維何哉。其於嗤點何哉。由前由後。只有慙赧。以此以彼。決難盤礴。連値扈駕。未敢言私。今始略控短章。仰煩崇聽。伏乞聖明。俯賜諒察。亟降鐫遞之命。以重廉防。仍治瀆擾之罪。以昭法紀。千萬幸甚。答曰。省疏具悉。卿其勿辭行公。
정조 7년
吏曹參判金履素疏曰。伏以。皇天眷佑。吉慶川至。寶鑑成一統盡美之書。而繼述之聖孝彌光。英考躋百世不祧之享。而宗社之殷禮克備。元子定號。國本永鞏。我東方億萬年無疆之休。實基於此。八域含生。莫不懽欣鼓舞。而三陽回泰。景命惟新。社稷親享。廟殿祗謁。次第順成。忭賀之忱。曷有其極。仍伏念。臣駑材驥粟。蚊力山負。天官佐貳。何等重任。而鞶褫未幾。誤恩復加。臣亦自知不稱。人其將謂斯何。天官之職。是曰銓衡。佐貳之任。雖異長僚。亦旣參聞乎政注之得失。與論乎人才之進退。而操無星之秤。則不足以御天下之輕重。執不界之尺。則不足以裁事物之長短。是豈如臣之愚。所可冒膺者哉。臣於尋常除拜。未敢飾讓者。區區之忱。蓋欲陳力而就列。以爲塵刹之報也。今以萬不近似之職。加之一無可取之身。而不念人器之不合。徒以趨走爲恭。則豈不累聖簡而玷天職乎。且以銓地之重。而同堂之內。叔姪之間。前後迭通。互相出入。匪分之榮。過福之災。此尤臣之所大懼也。噫。聖王用人。不枉其材。故侏儒不使擧重。僬僥不使援高。而人臣供職。必審乎己。故富弼固辭政府。司馬光固辭樞密。夫如是故。上不失難愼之義。而下得免負乘之譏矣。臣於是職。初豈可强。而姑爲是逡巡辭巽之計哉。前承除命。三違恩召。非不知逋慢爲罪。而誠不可强策駑鈍故也。迺蒙聖明。卽賜遞免。轉罪爲榮。無以圖報。而竊自幸微諒之曲察矣。今臣悃愊。與前無異。豈聖上。許之於前。而不許之於後也。召牌之下。承膺無路。隨詣闕下。略陳短章。冒控微懇。伏乞聖慈。亟許鐫免。以卒終始之澤焉。答曰。省疏具悉。卿其勿辭行公。
정조 7년
癸卯正月十二日辰時。上御誠敬閣。左副承旨入侍時。左副承旨朴天行。記事官趙衍德。記注官金鳳顯。記事官李祖承。以次進伏訖。上曰。京畿監司入侍。出榻敎賤臣承命出。與李亨逵偕入進伏。上曰。日前卿之所辭。誠過矣。亨逵曰。臣果不善擧行。致有公議。尙不勝訟愆矣。上曰。本道還穀。幾何收捧乎。亨逵曰。穀簿爲二十七萬三千餘石。而未捧者只二萬石矣。上曰。何以致此收捧耶。亨逵曰。民雖至愚。感戴聖恩。擧皆願納。故所捧如是夥然矣。上曰。各邑抄飢。爲幾何乎。亨逵曰。合爲三萬三千餘口。而至中旬。已分賑矣。上曰。民情遑急。與昨秋。何如。亨逵曰。前後恩敎。出萬萬尋常故。民皆感祝安堵。尙無飢色。且秋麥已盡改色。前頭占豐。可比於己亥云矣。上曰。近者鄕外市直。何如云耶。亨逵曰。比諸秋歉。米價猶不踊貴矣。上曰。今番所下賑錢。何以分排乎。亨逵曰。設賑合爲二十五邑。而四千兩劃送尤甚邑。二千兩劃送之次邑。使守宰。宣布德意。以別巡開賑矣。上曰。先王朝。亦有捐帑賑民之惠矣。亨逵曰。在昔壬子。果以錦緞貂皮。分下賑邑矣。上曰。肅廟朝。亦有帑銀出給之事矣。亨逵曰。考見故例。則銀子爲八百兩。木布亦自兵曹。有出給之事矣。上曰。內司所蓄。非爲聚財。專爲救民之意也。以今年所下之數言之。殆過萬兩矣。亨逵曰。自上賑貸。若是過疊故。民皆不怕飢歲矣。上曰。湖西所送錢。何以運送乎。亨逵曰。定一親裨。押送果川。以刷馬。次次輸送矣。上曰。道內有善治者。誰也。亨逵曰。金浦富平等邑。頗有聲績。外此守令。擧皆仰體聖意。竭誠救民。故果無捐瘠之患矣。上曰。春序漸殷。則民窮似尤甚矣。亨逵曰。恐有此慮。將議移粟之道矣。上曰。卿其量宜爲之。第今關西穀運來。專出救民之意。而反致渰沒之患。言念及此。不勝矜慘。穀若來到。則各邑何以分給乎。亨逵曰。沿邊邑船穀上來時。使之從便。分給水上邑。各以水上船運去好矣。上曰。今番發賣。民皆願付云。當食者若或見漏。則實非予賑民之意也。亨逵曰。米品極精。量給頗厚故。願付者若是夥然云矣。上曰。來月。欲合巡以給。爲除飢民往來之弊耳。亨逵曰。聖敎誠好矣。上曰。公家所下錢。自冬至。今爲三十餘萬兩。而尙有錢荒云。其故何也。亨逵曰。在前民人輩。任用公貨。故不知錢艱矣。到今此路不開故。謂有錢荒矣。上曰。卿家延諡。已爲之乎。亨逵曰。然矣。上曰。五節度贈職事。何以爲之乎。亨逵曰。銓曹姑未擧行矣。上曰。政官牌去來催促。賤臣承命出傳。命亨逵先退。命書傳敎曰。左承旨許遞。又命書榻敎曰。吏曹參判前望單子入之。賤臣承命出持入。命退。承史以次退出。
정조 7년
癸卯正月十二日午時。上御誠正閣。右承旨與原任直提學入侍時。原任直提學鄭民始。右承旨林錫喆。記事官趙衍德。記注官金鳳顯。記事官李祖承。以次進伏訖。民始曰。竟夕勞動之餘。聖體。若何。上曰。一樣矣。上曰。領相之病。近果何如。民始曰。尙未差勝云矣。上曰。行閣修補。一時爲急。何間欲爲始役乎。民始曰。以今十七日。擇吉開役矣。命書傳敎曰。宗廟宮墻及階砌修補事。昨已下敎。聞亦奉審。今月內。自可涓吉擧行。而宮城外墻頹圮處。許多軍兵。經歲把守之弊。一日遲延爲悶。此亦今月內修改。切勿延拖事。申飭。至於大內各處頹垣及時敏堂行閣修補。雖係時急之擧。見今畿內賑政方張。此時工役。誠有擧贏之歎焉。且時敏堂正堂。待冊封。臨時重修。此等處。姑勿始役事。分付。慶熙宮之光明殿頹圮處。係是自內正殿。而此時始役。又甚不可。亦爲待下敎擧行事。分付。命退。諸臣以次退出。
정조 7년
癸卯正月十二日申時。上御誠正閣。坐直承旨入侍時。右承旨林錫喆。假注書趙濟魯。記注官金鳳顯。記事官李祖承。直提學徐有防。以次進伏訖。上曰。政官牌去來催促。賤臣承命出分付。上曰。今月內疏章。催促謄入。賤臣承命出分付。上命退。諸臣以次退出。
정조 7년
癸卯正月十二日初更三點。上御誠正閣。召對入侍時。直提學徐有防。參贊官柳誼。侍讀官李太亨。檢討官徐美修。假注書趙濟魯。記注官金鳳顯。記事官李祖承。以次進伏訖。上命讀國朝寶鑑。太亨進讀。自第一卷上編十七板。止二十四板。上命下番讀。美修進讀。自二十五板。止三十一板。上命閣臣讀。有防進讀。自下編一板。止十五板。上命承旨讀。誼進讀。自第二卷上編一板。止八板。上命注書讀。濟魯進讀。自九板。止十六板。上命兼春秋讀。鳳顯進讀。自十七板。止十九板。上命翰林讀。祖承進讀。自二十板。止二十四板。上曰。各陳文義。可也。太亨曰。今玆寶鑑。罔非我聖上監法之端。臣不敢一一仰奏。而至若太宗大王。憫旱而流涕減膳。其爲民之意。苟不能誠實懇到。則豈至於此哉。臣實不勝欽仰感歎之至。目今三路之告歉。久貽九重之隱憂。凡於賑救之策。拯濟之方。靡不用極。爲民之意。非不至矣。而倘能益加聖念。務積誠意。仰法祖宗朝盛德。則亦可以轉災爲祥。伏願聖明體念焉。上曰。所陳。好矣。美修曰。新宮殿門肇名之際。其所推演而爲說者。固多監法處。而其中。建皇極享五福一段。更覺有味。至引衛武公詩。以爲武公之戒謹如此故。其享年最久。此言尤甚切實。至若殿下之所當師法者。不必遠求。惟我先大王五紀臨御。一心圖治。毋怠毋荒。克勤克敬。遂臻三古之化。克享五福之美。猗歟盛矣。惟聖明。近法我先王戒逸存警之。德朝乾夕惕。不愆不忘。以享皇極之福。則不但爲述先之美。抑亦垂裕後之謨。伏願深留聖意焉。上曰。所陳。好矣。有防曰。列聖朝盛德大業。治法政謨。俱在此書。已是後嗣王昕夕監法處。而是書成於昨年。元子定號。又在昨年。殿下講是書。又在歲初。事不偶然。法祖宗。裕後昆之道。不外乎此。逐日召對。上下討論。尤仰聖意之所在。伏乞益加體念。一以法祖裕昆四字。爲開卷第一義。則豈不有光於聖德乎。上曰。所陳。好矣。誼曰。諸臣所陳甚好。臣則更無可達之辭矣。上曰。今日開政。何銓堂入來乎。注書知入。賤臣承命出。以吏批則參判入來。將欲開政。而以史官方在入侍之故。不得啓辭。兵批則判書來待直房。而有情勢。不得入來之意。還奏。上曰。吏批則仍爲之。兵判則日前事。旣非罷職。又無問備。則有何情勢乎。夜深留門。尙不入來。此亦師律所係。使之催促入來。賤臣承命出。分付。上命退。諸臣以次退出。
정조 7년
行都承旨吳載純坐。左承旨林錫喆坐。右承旨朴天行坐。左副承旨宋載經在外。右副承旨李時秀坐直。同副承旨柳誼坐直。注書趙衍德仕一員未差。假注書趙濟魯仕直。事變假注書李翼晉仕。
정조 7년
李時秀啓曰。合辭方張之時。多日闕啓。事甚未安。大司憲李崇祜。卽爲牌招。何如。傳曰。允。
정조 7년
李時秀啓曰。合辭方張之時。多日闕啓。事甚未安。掌令李宗燮李延伋。持平韓晩裕尹致性。正言魚錫齡李亮載。旣有只推之命。卽爲牌招。司諫金翊休。一體牌招。何如。傳曰。允。
정조 7년
以掌令李延伋李宗燮。持平尹致性。司諫金翊休。正言李亮載魚錫齡牌不進罷職傳旨。傳于柳誼曰。只推。
정조 7년
李時秀啓曰。掌令李宗燮。司諫金翊休。疏批已下。竝卽牌招。何如。傳曰。允。
정조 7년
柳誼啓曰。事變假注書李翼晉。時無職名。令該曹。依例付軍職。冠帶常仕。何如。傳曰。允。
정조 7년
柳誼啓曰。臣依定式。今日進詣仁政殿月臺。入直禁軍等戎器點考。則皆無頉。仍以傳敎內辭意。勞問。則亦皆好在云矣。敢啓。傳曰。知道。
정조 7년
傳于柳誼曰。左副承旨入侍。
정조 7년
有政。吏批。行判書金鍾秀在外未肅拜。參判金履素進。參議兪彦鏶在外未肅拜。行都承旨吳載純進。啓曰。行判書金鍾秀。參議兪彦鏶。俱在外未肅拜。小臣獨政未安。何以爲之。敢稟。傳曰。仍爲之。宋載經爲承旨。趙時俊爲刑曹參判。李義行爲刑曹參議。朴宗榦爲濟用判官。
정조 7년
兵批。判書鄭好仁進。參判鄭昌順病。參議沈有鎭入直進。參知李夔病。同副承旨柳誼進。副護軍嚴思晩。副司直金履鏞。副司正李翼晉。副司果成道鍾。
정조 7년
柳誼啓曰。新除授左副承旨宋載經。卽爲牌招察任。何如。傳曰。允。
정조 7년
柳誼啓曰。新除授左副承旨宋載經。時在洪忠道懷德地。斯速乘馹上來事。下諭。何如。傳曰。依啓。
정조 7년
傳于柳誼曰。守令有闕之代。口傳擇差。
정조 7년
吏曹口傳政事。李鼎烈爲殷栗縣監。
정조 7년
柳誼。以禁衛營言啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
柳誼。以御營廳言啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
柳誼啓曰。今十五日陳賀時。頒敎文當爲製進。藝文提學徐有隣。待明朝牌招。以爲製進之地。何如。傳曰。允。
정조 7년
柳誼啓曰。卽者修撰徐美修。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。何如。傳曰。允。
정조 7년
柳誼。以弘文館言啓曰。本館下番闕直。事甚未安。修撰李度謙。副修撰金履正尹得孚。卽爲牌招。以爲推移入直之地。何如。傳曰。允。
정조 7년
以洪忠監司狀啓。設賑遲滯。惶恐待罪事。傳于柳誼曰。勿待罪事回諭。
정조 7년
以黃海監司狀啓。許沙僉使朴緯漢之違越擅斷。冒險行船。常時不能嚴其管轄之失。惶恐待罪事。傳于柳誼曰。勿待罪事回諭。
정조 7년
柳誼。以訓鍊都監禁衛營御營廳言啓曰。宮墻改築。所用石子。今方治石。而十七日爲吉。以此日。始役改築之意。敢啓。傳曰。知道。
정조 7년
柳誼。以御營廳言啓曰。去夜初更量。訓鍊院近處。武藝別監李希重。本廳巡邏將卒處。犯夜被捉。而係是掖屬。不敢擅便。何以爲之乎。敢啓。傳曰。知道。近來此輩。憑藉向日下各營飭敎。無難犯禁。駭悖之事。不一而足。方欲別加戢察矣。卿營草記際到。可謂擧職。此後益加申飭。李希重。令訓局決棍。懲勵放送。仍令該廳。依訓將擧條施行。可也。
정조 7년
柳誼。以御營廳言啓曰。依傳敎。犯夜被捉。武藝別監李希重。移送訓局之意。敢啓。傳曰。知道。
정조 7년
柳誼。以訓鍊都監言啓曰。依傳敎。犯夜武藝別監李希重。依更數。決棍十度。自該廳。依定式降付之意。敢啓。傳曰。知道。
정조 7년
柳誼。以刑曹言啓曰。因本曹啓辭。擊錚罪人長興居趙仁重。考律嚴勘事。允下矣。趙仁重。以非四件事。猥濫擊錚。罪依新定式。以上書詐不以實之律。決杖一百後。黃海道殷栗縣。徒三年定配。卽爲押送。何如。傳曰。允。
정조 7년
領議政徐命善。再度呈辭不允批答。王若曰。溫批甫諭。謂遐心之可回。遜牘重尋。慨至意之莫諒。其勿困我。正急需卿。惟卿。世濟忠貞。契隆知遇。當國家危疑之日。卓有樹立之功。逮朝廷板蕩之辰。實深倚毗之責。端笏天陛。有臨節不奪之操。運籌巖廊。著濟屯以正之譽。肆當心簡之後。遂處首揆之尊。經年史局之摠裁。久貽勞瘁。向日邦慶之定號。實賴贊成。禮遇不衰。鹽梅之托冞重。嘉謨孔彰。魚水之契方深。矧今國事之多艱。奈此逆變之相繼。龍蛇莫化於勤諭。人心世道之底定無期。鯨鯢自速於嚴誅。朝著士林之憤惋愈切。不料救助之際。遽有釋負之章。淮賊雖平。是豈綠野頤閒之日。周饑滋甚。難副赤舃明農之忱。多年獨賢。固慮榮衛之少損。數日將息。尙冀神明之有扶。嗟。元老必享其遐年。而昔疾佇瘳於今日。辭榮謝事。實非賢相圖終之時。聚精會神。宜勉古人盡瘁之義。治道可委於臥閤。渙誥斯勤。僚責固重於推車。鼎席難缺。予更敷心腹腎腸之諭。卿宜盡股肱耳目之譽。亟回若浼之心。庸副如渴之望。於戲。體九重宵旰之念。莫曰臣退可三。勉百工喜起之方。宜諒朕言不再。玆不多誥。勿復固辭。所辭宜不允。故玆敎示。想宜知悉。
정조 7년
大司憲李崇祜疏曰。伏以。三陽泰回。百祿鼎至。頌騰朝賀。禮成廟社。臣民歡忭。曷有其極。仍伏念。臣於月前。濫叨不稱之職。旋承特遞之命。感激悚縮。結在中心。不料誤恩之下。復在旬月之間。臣誠惝怳踧踖。不知所以自措也。方當大小沬血之餘。告布隔日之際。名以言責。曷敢不竭蹶叫閽。以效其區區之末。而情旣難進。病又闖發。叫囈床席。轉動無路。玆不免坐犯違傲。臣罪大矣。伏乞聖明。亟治臣慢。以警具僚焉。臣雖身不得進。事旣係於人得以誅者。則言又可已乎。噫嘻。今日臣子不共戴之讎。豈有如鄭妻。而恩未遽割。辟未卽致。所施出置之律。只在信宿之地。則刑已失矣。恩已過矣。而又擬以遇慶出陸之典。歸處墓舍。無異平人者。此何擧也。前月喉院繳還之啓。旣承收納。新年三司沐浴之請。佇蒙允兪。而命令不由於喉院。去來不關於金吾。乃使假郞候風之啓。忽到於千萬慮不到之中者。此又何擧也。由前之說則亂逆增氣。由後之說則擧措乖當。亂逆增氣而國長治者未之聞也。當此紹述寶鑑。身敎元子之日。反使義理晦塞。隄防隳壞者。是豈望於殿下者哉。嗚呼。將而無誅。古豈有哉。而今也不徒不誅。或假息於海島。或畢命於袵席。如德相之窮凶極惡者。就捕經月。終未一問。致使顯戮未加者。此何獄體。此何刑政。追施之律。雖有禁令。而國榮之獨請孥籍者。以其罪惡之非他逆比耳。德相之於國榮。卽是二而一一而二。則諸臺追孥之請。亦豈可已也。伏願殿下。亟收鄭妻出陸之命。仍允合辭。復施兩賊追孥之典。少洩輿憤焉。近日懲討之玩愒。罔非群下之罪。自有此事。凡在三司之列者。其爲驚心痛骨。必倍他人。則伊時諸玉堂筵退之後。守閤積誠。期於得請者。宜無異於喉司之臣。而只以數行短箚。有若塞責。及至夜深。始乃隨參者。事旣顚倒。意欠誠實。淸朝論思。將焉用彼。至於前都憲。初旣出肅。未得準請。則處置之後。復卽求對。有不容已。而强引微嫌。旋違召牌者。亦極苟且。誠甚慨然。臣謂諸玉堂及前都憲。竝施譴削之典。宜矣。臣於今番處分。又有所萬萬憂慨者。刑人於市。爵人於朝。卽古王與衆共之之義。名在臺啓。不得放送。亦我朝重臺議。慮後患之規。則毋論減等與加律。固當上下交講。曰可曰否。諸臣所爭。或拂於理。則一諭再諭。務歸悅服。殿下處分。若蔽於恩。則翻然反求。無少留難然後。有司者奉而行之。卽是當然底道。今此鄭妻處分。有何可祕之端。而必以密旨擧行。使臣僚。不得與聞耶。前冬疏放時。諸罪人之不有臺啓。徑先放送者。固是有司之罪。而殿下復於元惡大憝。亦遂以一度密諭。直令擧行於群臣爭執之時。事旣無前。弊有難言。以殿下明聖之德。夫豈出於拒人遂己之意。而此路一開。後之爲世主者。萬一以私好惡。生殺人。輒以密旨從事曰。某時有某例云。則豈不大可懼哉。淸燕之暇。倘加省察。大聖人先事之慮。必不待臣言之畢。亦願明示悔悟。嚴垂訓戒。使毋得爲例於後焉。臣無任屛營祈懇之至。謹昧死以聞。答曰。省疏具悉。向來處分。實非得已。不如是。無以伸私恩也。至於可援之例。非曰無之。卿所云云。出於守經之意。法語。能無從乎。予方受而爲咎。至於前都憲及諸玉堂事。特因未及周思之致。不允。卿其勿辭行公。